Predkladacia správa

Ministerstvo školstva, vedy, výskumu a športu Slovenskej republiky predkladá na rokovanie vlády Slovenskej republiky ako iniciatívny materiál návrh Zmluvy medzi  Slovenskou republikou a  Českou republikou o vzájomnom uznávaní rovnocennosti dokladov o vzdelaní vydávaných v  Slovenskej republike a v Českej republike.
Bilaterálna dohoda vyplýva z významných kultúrno-spoločenských vzájomných vzťahov medzi Slovenskou republikou a Českou republikou. Slovenská republika má bohaté a veľmi dobré skúsenosti v oblasti využívania dohody o vzájomnom uznávaní dokladov o vzdelaní s Českou republikou, ktorá bola publikovaná v zbierke zákonov pod č. 248/2002 Z. z. Vzhľadom na to však, že v súčasnosti platná dohoda bola uzavretá v roku 2001 nereaguje na zmeny v oblasti reforiem stredného a vysokého školstva, na vstup oboch štátov do Európskej únie a na iné skutočnosti, ktoré bránia v efektívnom využívaní dohody podľa v súčasnosti platných právnych predpisov.
Predmetná dohoda reaguje na súčasný proces vzájomného uznávania dokladov o vzdelaní a je podkladom na jeho zjednodušenie v prípade akademického uznávania, to je na účely pokračovania v ďalšom štúdiu v oboch štátoch uzatvárajúcich túto dohodu.
Zároveň má ambíciu zjednodušiť používanie a zapísanie akademického titulu nadobudnutého na území oboch štátov s obmedzením možnosti zneužívania akademických titulov, ktoré boli nadobudnuté na štátom neuznaných vzdelávacích ustanovizniach.
Predložená zmluva bude uzatvorená na  prezidentskej úrovni, z dôvodu zabezpečenia jej prednosti pred zákonmi oboch štátov, aby mohla byť využívaná v plnom rozsahu všetkými zainteresovanými stranami, ako sú napr. vysoké školy a orgány miestnej štátnej správy a riaditeľstvá policajného zboru.
Predkladaný návrh zmluvy sa považuje podľa článku 7 ods. 5 Ústavy SR za medzinárodnú zmluvu, ktorá má prednosť pred zákonmi, preto v súlade s článkom 86 písm. d) Ústavy SR podlieha vysloveniu súhlasu NR SR a ratifikácii prezidentom Slovenskej republiky. Po vyslovení súhlasu vládou SR bude návrh zmluvy predložený na vyslovenie súhlasu Národnej rade SR a následne na ratifikáciu prezidentovi SR. Návrh zmluvy zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov.
             Materiál bol predmetom medzirezortného pripomienkového konania. Na rokovanie vlády Slovenskej republiky sa predkladá bez rozporov.